Nyuma yo kwifatanya mu bukwe bwabereye mu kagari ka Bushara, Umurenge wa Shangasha muri Gicumbi mu mpera z'Icyumweru gishize, bamwe mu banyoye ubushera bwabaguye nabi. 58 muri bo bwarabazahaje bajya mu bitaro baroroherwa barataha ariko 11 kugeza ubu batarataha.
Uyu musururu wenzwe kuya mbere Gashyantare 2019 ariko unyobwa bukeye bw'aho.
Muri bantu 58 baguwe nabi batatu bari batwite, bose bajyanywe ku bitaro bya Byumba ndetse umwe mu bari batwite ahita ajya ku bise nk'uko bamwe mu batashye ubukwe babibwiye Umuseke.
Aba mbere muri bariya bageze ku bitaro ejo ku Cyumweru batangira kwitabwaho n'abaganga.
Umuyobozi w'Akarere ka Gicumbi ushinzwe imibereho myiza y'abaturage Elisabeth Mujawamariya yabwiye Umuseke ko abenshi mu bari barwaye batashye hasigaye 11 mu bitaro.
Mujawamariya avuga ko ibimenyetso abasomye kuri kiriya kigage bagaragaza harimo; umuriro, kuribwa mu nda, gucika intege, gucibwamo, no kubabara umutwe.
Umwanda niwo ukekwaho kuba nyirabayazana w'iki kibazo cyateye ubwoba bamwe mu batashye ubu bukwe nyuma yo kumenya ibyabaye ku banyweye umusururu.
Yasabye abaturage kujya bakorera isuku ibinyobwa bitandukanye kandi bagasukura ibyo babinyweramo kuko nabyo bishobora kuba intandaro yo kwandura kw'ibyo banywa.
Jean Pierre NIZEYIMANA
UM– USEKE.RW